b'\n_START_ARTICLE_\nHerkko Kivek\xc3\xa4s\n_START_PARAGRAPH_\nHerkko Johannes Kivek\xc3\xa4s (23. lokakuuta 1910 Maaninka \xe2\x80\x93 29. lokakuuta 2010 Vantaa) oli suomalainen rovasti, virsirunoilija ja uskonnollinen kirjailija._NEWLINE_Kivekk\xc3\xa4\xc3\xa4n vanhemmat olivat rovasti Toivo Manasse Kivek\xc3\xa4s ja Alma Josefina Kaukovuori (ent. Nyberg). Rovasti ja kirjailija Mikko Kivek\xc3\xa4s oli Herkko Kivekk\xc3\xa4\xc3\xa4n nuorempi veli. Herkko Kivek\xc3\xa4s p\xc3\xa4\xc3\xa4si ylioppilaaksi Lappeenrannan yhteislyseosta 1931 ja suoritti teologian erotutkinnon Helsingin yliopistossa 1935._NEWLINE_Kivek\xc3\xa4s toimi Lappeenrannassa ensin kappalaisena ja sitten kirkkoherrana 1946\xe2\x80\x931976. H\xc3\xa4n vastasi Siionin virsien uudistamisesta 1971 yhdess\xc3\xa4 Jaakko Haavion kanssa. Kivek\xc3\xa4s on kirjoittanut sanat Siionin virsien l\xc3\xa4hetysvirteen 206 Pyh\xc3\xa4\xc3\xa4n nimeen Herran ja virsikirjan virteen 530 Herrani, minut t\xc3\xa4nne loit._NEWLINE_Kivekk\xc3\xa4\xc3\xa4n kirjalliseen tuotantoon kuuluu muistelmateoksia, pakinakokoelmia ja runokokoelma. Kivek\xc3\xa4s kuoli vain 6 p\xc3\xa4iv\xc3\xa4\xc3\xa4 sen j\xc3\xa4lkeen kun oli t\xc3\xa4ytt\xc3\xa4nyt 100 vuotta.'